সিলেট, ৯ জুলাই (শীর্ষ নিউজ ডটকম): মৌলভীবাজারের বড়লেখায় বিজিবি-বিএসএফ এর যৌথ জরিপে বাংলাদেশের ৩৬০ একর জমি পাওয়া গেছে। যৌথ জরিপে উক্ত জমি বাংলাদেশের প্রমাণ হওয়ার সাথে সাথে বিএসএফ সেখান থেকে চলে যায়।  শনিবার সকালে বড়লেখা উপজেলার পাল্লারতল সীমান্ত এলাকায় ভারত-বাংলাদেশ যৌথ জরিপ শুরু হয়। জরিপে নেতৃত্ব দেন বাংলাদেশ ভূমি রেকর্ড জরিপের পরিচালক মো. ইকবাল, উপ পরিচালক পঙ্খাম নীলমনি সিংহ, ৩৮ বিজিবির মেজর আশিক, মৌলভীবাজার জেলা প্রশাসক মো. মোস্তাফিজুর রহমান ও ভারতের আসাম জরিপ  অধিদপ্তরের পরিচালক বি.কে ওরাল ও করিমগঞ্জের অতিরিক্ত জেলা ম্যাজিস্ট্রেট এম এ লস্কর।  এ ব্যাপারে মৌলভীবাজার জেলা প্রশাসক মো. মোস্তাফিজুর রহমান বলেন, এ জমি বাংলাদেশের। ব্রিটিশ আমল থেকেই বাংলাদেশি নাগরিকরা ব্যবহার করে আসছিল। বিএসএফ জমিগুলো তাদের দাবি করে বাংলাদেশিদের ব্যবহারে বাধা দিলে যৌথ জরিপ করা হয়। জরিপে প্রমাণও পাওয়া গেছে এটি বাংলাদেশের জমি।  (শীর্ষ নিউজ ডটকম/ এএস/ এম/ জেডআর/ ০১.৫৭ঘ.)